b'\n_START_ARTICLE_\nNylars\n_START_SECTION_\nJernbanen\n_START_PARAGRAPH_\nNylars fik trinbr\xc3\xa6t p\xc3\xa5 R\xc3\xb8nne-Nex\xc3\xb8 jernbanen (1900-68). Selvom det kun var et trinbr\xc3\xa6t, var der l\xc3\xa6ssespor med sporskifte i begge ender. Trinbr\xc3\xa6ttets l\xc3\xa6skur er ikke bevaret, men gennem byen g\xc3\xa5r der en asfalteret sti, som med f\xc3\xa5 afbrydelser f\xc3\xb8lger banens trac\xc3\xa9 fra Robbedale til \xc3\xb8st for Lobb\xc3\xa6k.\n_START_SECTION_\nSamlingshuset\n_START_PARAGRAPH_\nI 1901 fik Nylars et "samlingshus" \xe2\x80\x93 det var ofte betegnelsen for et forsamlingshus, der udsprang af afholdsbev\xc3\xa6gelsen, og huset havde spiritusforbud i begyndelsen. Dets form\xc3\xa5l var "ved kristelige og folkelige foredrag, opl\xc3\xa6sning, sang, gymnastik og deslige at fremme udviklingen af en god, dygtig og \xc3\xa5ndeligt v\xc3\xa5gen sl\xc3\xa6gt". Komedier og maskerader m\xc3\xa5tte ikke afholdes i huset. Bestyrelsen kunne en gang imellem tillade selskabelige sammenkomster, men kun til sluttede selskaber og ikke p\xc3\xa5 l\xc3\xb8rdage og s\xc3\xb8ndage, s\xc3\xa5 det var ikke husets hovedform\xc3\xa5l at skaffe selskabslokaler til sognets beboere._NEWLINE_Pr\xc3\xa6st og l\xc3\xa6rere benyttede huset gratis, skytteforeningen, sogner\xc3\xa5det, afholdsforeningen og andre m\xc3\xa5tte betale. I 1902 blev den store sal udlejet 31 gange til gymnastik, 2 gange til dans, 2 gange til koncerter, 5 gange til brugsforening og mejeri, 30 gange til foredrag og 1 gang til \xc3\xa5rsm\xc3\xb8de. Den lille sal blev benyttet til 11 sogner\xc3\xa5dsm\xc3\xb8der, 18 foreningsm\xc3\xb8der, 4 selskabelige sammenkomster, 1 privat m\xc3\xb8de, 7 foredrag og 2 bestyrelsesm\xc3\xb8der. I alt blev huset alts\xc3\xa5 benyttet 114 gange. I 1903 fik skolen lov til at benytte salen til gymnastik 1 time om dagen i sommerhalv\xc3\xa5ret. Bestyrelsen vedtog i 1910 at s\xc3\xb8ge dansen begr\xc3\xa6nset._NEWLINE_Sidst i 1930\'erne blev huset udvidet med 2 sogner\xc3\xa5dslokaler, bibliotek og en ny fl\xc3\xb8j til idr\xc3\xa6tsfolkene. I 1966 flyttede sogner\xc3\xa5det til det nye alderdomshjem, og dets lokaler i Samlingshuset blev til m\xc3\xb8derum eller selskabslokaler. I 1969-70 opf\xc3\xb8rte Nylars en "kvart" idr\xc3\xa6tshal inden den sammen med 4 andre kommuner skulle indg\xc3\xa5 i Aakirkeby Kommune ved kommunalreformen i 1970._NEWLINE_Nyvest Idr\xc3\xa6tsforening sparede  bl.a. sammen med havnefester i Arnager, og med betydelig st\xc3\xb8tte fra kommunen blev den kvarte hal i 1983 udbygget til en hel. Hele komplekset hedder nu Nyvest Centret, og i den selvejende institutions bestyrelse sidder stadig repr\xc3\xa6sentanter for borgerforeningerne i Arnager, Lobb\xc3\xa6k, Vestermarie og Nylars for at sikre, at samlingshuset fortsat kan bruges som kulturhus.'